Moordverdagte wou ET glo ontmanEugene Terre'Blanche. Foto: Shayne Robinson/SAPA Die ondersoekbeampte, lt. kol. Tsietsi Mano, het Dinsdag getuig dat Chris Mahlangu beplan het om Terre’Blanche te ontman. “Mahlangu sê hy het Terre’Blanche se broek afgetrek en sy private dele ontbloot. Sy voorneme was om Terre’Blanche te ontman. Hy het egter daarteen besluit.” Mahlangu en ŉ jeugdige word aangekla van die moord op Terre’Blanche op 3 April 2010 op sy plaas buite Ventersdorp. Mano het getuig dat Mahlangu op die dag van die moord na ŉ stoorkamer op die plaas is waar hy ŉ staalpyp gevind het. Hy en die jeugdige het toe glo Terre’Blanche se huis deur ŉ venster binnegegaan. Hulle het glo vir Terre’Blanche gekry waar hy op sy rug op ŉ bed gelê het. Mahlangu het Terre’Blanche glo teen die voorkop geslaan met die ysterpyp. Hy het hom hierna glo nog twee keer teen die kop geslaan. Die jeugdige het glo die pyp by Mahlangu gevat en Terre’Blanche in die gesig en teen sy bors geslaan. Mano is ook uitgevra oor bewerings dat Terre’Blanche vir Mahlangu gesodomiseer het. Mano sê gedurende sy ondersoek van die saak en ondervraging van Mahlangu het die bewering nooit aan die lig gekom nie. Die verhoor duur vandag voort. – SAPA